'Okunengi Okwalotshwa kuLancaster House Agreement Lokhe Kungakenziwa'
Inkulumo zeLancaster House zaphuma lesivumelwano esalotshwa mhlaka 15 ngoMpalakazi, 1979.
WASHINGTON — Kwathi impi yenkululeko isitshisa okwamagama, Indlovukazi yeBhilithane yacela ukuthi kube lenkulumo zokubeka izikhali phansi kukhumiswane umlotha phakathi kwabamhlophe abathatha ilizwe labensundu ngenkani lamalwecatsha ayekhokhelwa nguMnu. Joshua Nkomo loMnu. Robert Mugabe. Kwaqaliswa inkulumo ezabizwa ngokuthi yiLancaster House Conference ngomnyaka ka1979. Kwenziwa imhlangano phose eyaba ngamatshumi amahlanu – 47 – kungakalobelwanwa mhlaka 15 ngoMpalakazi isivumelwano sokuthi eleZimbabwe lizibuse. Omunye walabo ababekhona kusenziwa inkulumo lezi nguMnu. Roma Nyathi, owayengumcebisi wezenotho kubandla leZapu, othe kuyadanisa ukuthi kunengi okungakafezeki okwakuvumelwane ngaphansi kogwalo lweLancaster House Agreement. Isivumelwano lesi saletha inkululeko yelizwe okubalisa ukulungisa udaba lomhlabathi olwatshaphazwa ngabanye abalwa impi yenkululeko kusukela ngomnyaka ka2000 ibandla leZanu PF lithathela abamhlophe amapulazi. Amabandla aphatheka kumhlangano abalisa ele Zapu elalikhokhelwa ngumuyi uDr. Joshua Mqabuko kaNyongolo Nkomo, ele Zanu elalikhokhelwa nguMnu. Robert Mugabe, lelalikhokhelwa ngumuyi uIan Douglas Smith loBishop Abel Muzorewa owayebusa ngaleso sikhathi ilizwe libizwa ngokuthi yi Zimbabwe Rhodesia ele United African National Congress. Isivumelwano lesi sacanda indlela yenkululeko sakhuthaza amabutho eZipra, Zanla le Rhodesia African Rifles ukuthi abekephansi izikhali kulotshwe isisekelo sombuso njalo kwenziwe ukhetho lokunye okunenginengi. Kudaba lomhlabathi lesi sivumelwano sakubeka sobala ukuba uhulumende weleBhilithane lamanye amazwe angentshonalanga kwakumele abhadale abalimi imali yamapulazi ayabe ethethwe nguhulumende. Unobhala jikelele njalo eyisikhulumeli sebandla le UANC, uMnu. Alfios Mapuranga, uthi okunengi okwavunyelanwa kusivumelwano seLancaster House Agreement akulandelwanga ngendlela njalo uMugabe wakuguqula ngemva kokuthatha intambo zobukhokheli. UMnu. Leopold Munende, osakhulayo ohlala edolobheni leHarare ophatheke kumikhankaso yokuthuthukiswa kwabasakhulayo elizweni, uthe kunengi okwaphosiswa ngabebandla le Zanu PF ngabomo bephambuka kuleso sivumelwano ilizw Lokhu kugcizelelwe nguMnu. Edmond Gonde, omunye njalo osakhulayo welinye lamabandla aphikisayo ele Democratic Assembly for Restoration and Empowerment osebenza labohlangothi lwabontanga ekoBulawayo, othe ontanga kabala lwazi phezu kwalesi sivumelwano. UGonde uthe lokhu kuyingozi enkulu ngoba ontanga njengaye besemnyameni njalo baqhubeka betshelwa imbali yelizwe engaqondanga yinkokheli yeZanu PF ebusayo ekhanya engani ayifuni ukuthi bavuleke amehlo.